
propunerii legislative privind stabilirea unor măsuri pentru buna desfăşurare 

a alegerilor şi a referendumului din România
În conformitate cu prevederile art.95 şi art. 117 din Regulamentul Camerei Deputaţilor, republicat, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, în procedură de urgenţă, cu propunerea legislativă privind stabilirea unor măsuri pentru buna desfăşurare a alegerilor şi a referendumului din România, trimisă cu adresa nr. Plx. 424/2014 din 16 septembrie 2014 şi înregistrată în cadrul comisiei sub nr. 4c-11/927 din 17 septembrie 2014.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.
Senatul, în calitate de primă Cameră sesizată, a respins propunerea legislativă în şedinţa din data de 9 septembrie 2014.   

Propunerea legislativă are ca obiect de reglementare instituirea regulilor privind efectuarea supravegherii video a secţiilor de votare, în scopul mai bunei desfăşurări a alegerilor pentru Parlamentul European, pentru alegerea Camerei Deputaţilor şi Senatului, pentru alegerea Preşedintelui României, pentru alegerea autorităţilor administraţiei publice locale sau cu prilejul exprimării votului în cadrul referendumului naţional.

Consiliul legislativ a avizat favorabil propunerea de act normativ, cu observaţii şi propuneri, prin avizul cu nr. 328/31.03.2014. 

Guvernul a transmis Parlamentului, prin adresele cu nr. 8103/DRP/18.09.2014, nr.1704/25.02.2016, nr.479/DRP/03.02.2017, nr.83/DPSG/29.01.2020,  punctele de vedere prin care nu susţine adoptarea iniţiativei legislative.
Membrii Comisiei juridice, de disciplină şi imunităţi au examinat propunerea legislativă în şedinţa din data de 30 septembrie 2014. 

În urma dezbaterilor, membrii Comisiei juridice, de disciplină şi imunităţi au hotărât, în unanimitate, să propună plenului Camerei Deputaţilor, respingerea propunerii legislative privind stabilirea unor măsuri pentru buna desfăşurare a alegerilor şi a referendumului din România, din următoarele considerente:
· Dispoziţiile art. 15 alin. (1) din Legea nr. 500/2002 privind finanţele publice, cu modificările și completările ulterioare, sunt imperative în privinţa indicării surselor de acoperire a majorării cheltuielilor bugetare. 
· Dispoziţiile art. 15 din Legea responsabilităţii fiscale nr. 69/2010 şi cele ale art. 33 din Legea nr. 24/2000 sunt imperative sub aspectul obligativităţii efectuării studiului de impact.
· Alineatele (4) şi (5) ale art. 3 nu sunt corelate, iar alin. (4) al art. 5 nu este corelat cu dispoziţiile  Codului de procedură penală. 
· De asemenea, la art. 3 şi 4 se stabilesc anumite obligaţii, pentru care nu sunt prevăzute în mod expres sancţiuni, astfel încât dispoziţiile proiectului de act normativ nu pot avea o eficacitate reală.
În data de 2 februarie 2015, propunerea a fost trimisă pentru raport la Comisia comună a Camerei Deputaţilor şi Senatului pentru elaborarea propunerilor legislative privind legile electorale, propunerilor legislative privind modificarea Legii partidelor politice şi a Legii privind finanţarea partidelor politice şi a campaniilor electorale, iar în data de 8 februarie 2021, propunerea a fost retrimisă Comisiei juridice, de disciplină și imunități, pentru dezbatere în fond, ca urmare a desființării Comisiei comune pentru legile electorale. 
Propunerea a fost dezbătută în ședința Comisiei juridice, de disciplină și imunități, desfășurată în sistem hibrid, în data de 16 septembrie 2021. Deputații au fost prezenți la lucrările comisiei, conform listei de prezență.

În urma dezbaterilor, Comisia juridică, de disciplină și imunități a hotărât, cu unanimitate de voturi, respingerea propunerii legislative din aceleași considerente, exprimate în ședința din 30 septembrie 2014, în plus inițiativa fiind considerată caducă în raport cu evoluția legislativă în materia legilor electorale.   

În raport cu obiectul şi conţinutul reglementării, propunerea face parte din categoria legilor organice, fiind incidente dispoziţiile art.73 alin. (3) lit. a) din Constituţia României.

